HU Az Európai Unió Hivatalos Lapja C 119/15

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2011/C 119/09

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„FIGUE DE SOLLIÈS”

EK-sz.: FR-PDO-0005-0544-30.03.2006

OEM ( X ) OFJ ( )

Ez az összefoglaló a termékleírás legfontosabb elemeit ismerteti tájékoztatási céllal.

1. Elnevezés:

„Figue de Solliès”

2. Tagállam vagy harmadik ország:

Franciaország

3. A mezőgazdasági termék vagy élelmiszer leírása:

3.1. A termék típusa:

1.6. osztály: Gyümölcs, zöldségfélék és gabonafélék, frissen vagy feldolgozva

3.2. A termék leírása, amelyre az 1. pontban található elnevezés vonatkozik:

A „Figue de Solliès” elnevezés egy, a Bourjassote Noire fajtához tartozó, ibolyalila színű, frissen és egészben értékesített fügetípust jelöl. A gyümölcs átmérője legalább 40 mm. Héja rovarkártételtől, repedésektől mentes, és nincsenek rajta (a levél gyümölcshöz dörzsölődése következtében kialakuló) „fás” részek, hegek sem. A „Figue de Solliès”, amelyet a savanykás és az édes ízek egyensúlya jellemez, a csomagolás szakaszában garantáltan legalább 14 Brix-fokos cukortartalommal rendelkezik. A gyümölcs alakja lapított vízcsepphez hasonlít, fekete erekkel tarkított héjának színe ibolyalila, állaga sűrű, tömör és rugalmas. A vacok vékony, halványzöld színű. A gyümölcsbél húsos, csillogó és lédús, eperlekvár színű, és sok apró, bézs színű magot tartalmaz. Elegáns, nem túl erőteljes illatában a görögdinnyére, a cukordinnyére, az eperre és egyéb bogyós gyümölcsökre jellemző vegetális és gyümölcsös jegyek érvényesülnek. Markáns ízét a savanyú és az édes ízek egyensúlya határozza meg. A gyümölcs először ropogós, majd omlós, aromájában pedig erőteljes növény-, gyümölcs- és virágjegyek egyesülnek.

3.3. Nyersanyagok (kizárólag feldolgozott termék esetében):

—

3.4. Takarmány (kizárólag állati eredetű termék esetében):

—

3.5. Az előállítás azon műveletei, amelyeket a meghatározott földrajzi területen kell végrehajtani:

A terméket az eredetmegjelöléshez kapcsolódó földrajzi területen kell előállítani és csomagolni.

3.6. A szeletelésre, aprításra, csomagolásra stb. vonatkozó egyedi szabályok:

A terméket – minőségének megőrzése érdekében – tálcákon, egy rétegben elhelyezve, illetve legfeljebb 1 kilogramm gyümölcsöt tartalmazó dobozokban szerelik ki és forgalmazzák. Az egyes forgalmazott tételeken belül a fügék mérete és színe egyforma.

A termék sérülékenységére tekintettel, valamint az eredetmegjelöléshez kapcsolódó minőség és jellemzők megőrzése érdekében a csomagolásnak kötelezően a meghatározott földrajzi területen kell történnie. Általánosságban elmondható ugyanis, hogy a füge olyan gyümölcs, amely rosszul viseli a szállítást és az esetleges ütődéseket. Ezért fontos, hogy a lehető legkevesebb műveleten menjen keresztül, és mielőbb olyan tartóedénybe (egyrétegű tálcára vagy legfeljebb 1 kg gyümölcsöt tartalmazó dobozba) kerüljön, amely megvédi a sérüléstől. Ez a követelmény egyébiránt szükségszerűen azt is jelenti, hogy a csomagolást nyomban a fügék osztályozását követően, vagyis még az osztályozás helyszínén el kell végezni. A meghatározott földrajzi terület termelőinek szaktudása így ebben a szakaszban különös jelentőséget kap.

3.7. A címkézésre vonatkozó egyedi szabályok:

Minden kiszerelési egység csomagolásán szerepelnie kell a következőknek:

— a „Figue de Solliès” oltalom alatt álló eredetmegjelölés, a címkén szereplő legnagyobb karakter méretével legalább megegyező nagyságú karakterrel,

— az „appellation d’origine protégée” (oltalom alatt álló eredetmegjelölés) jelzés, amelynek közvetlenül az eredetmegjelölés megnevezése előtt vagy után kell állnia, közbülső jelzések nélkül,

— az „AOP Figue de Solliès” logó, amelyet a termelői csoportosulás bejegyeztetett az ipari tulajdon oltalmával foglalkozó nemzeti hivatalnál, az INPI-nél.

Az eredetmegjelölés megnevezését és az „appellation d’origine protégée” jelzést a címkén kívül a kísérőokmányokon és a számlákon is fel kell tüntetni.

4. A földrajzi terület tömör meghatározása:

A „Figue de Solliès” eredetmegjelöléssel ellátott fügéhez kapcsolódó földrajzi terület a délkelet-franciaországi Provence-Alpes-Côte d’Azur régióban, Var megyében található. A földrajzi terület 15 település területére terjed ki, közülük kettőére csak részlegesen. Az érintett települések a következők: Belgentier, Carqueiranne, Cuers, La Crau, La Farlède, La Garde, Hyères, La Londe-Les-Maures, Pierrefeu-du-Var (a következő kataszteri szelvények: A1, A2, A3, A4, A5, B1, B2, B3, B4, C1, C2p, C3, D5p, D6p, E5, E6, E7, E8, E9, E10, E11, E12), Puget-Ville (a következő kataszteri szelvények: A1, A2, A3, A4, A5, A6, A7, A8, A9, B1, B2, B3, B4, C, D1, D2, D3, D4, E1, E2, E3, E4, F10), Le Pradet, Solliès-Pont, Solliès-Toucas, Solliès-Ville és La Valette-du-Var.

A csak részben lefedett települések esetében az önkormányzatnál letétbe van helyezve egy, a földrajzi terület határait megjelölő térképészeti dokumentum.

A szóban forgó terület határainak kijelölése a természetes földrajzi határvonalak (keleten a Maures-hegység metamorf övezete, nyugaton a provence-i mészkővonulatok), az éghajlati viszonyok (csapadék, páratartalom, Winkler-index), a földtani adottságok (homokkő padok és többé vagy kevésbé málladékos, piros vagy borvörös színű üledékes törmelékkőzet alkotta rétegek), a talajviszonyok (mély, kavicsos barnatalaj) és a hagyományok (fajta és szakértelem) figyelembevételével történt.

5. Kapcsolat a földrajzi területtel:

5.1. A földrajzi terület sajátosságai:

A fügetermesztés a középkor óta figyelemreméltó jelentőségre emelkedett a Solliès-medencében, ahol az ideális viszonyoknak köszönhetően maradéktalanul érvényesülhetnek e gyümölcs kiváló és jellegzetes tulajdonságai. A medence mindazonáltal csak a 19. század végétől kezdett – a Le Petit Marseillais című újság 1898. augusztus 14-i számában szereplő költői megfogalmazás szerint – „Provence kertjeként” ismertté válni fügetermesztésének köszönhetően. Var megye agrárstatisztikai adatai szerint 1903-ban Solliès járásban csaknem 1 100 tonna füge termett. A „Figue de Solliès” kereskedelme ténylegesen a 19. század végétől és főként a 20. század elején vett lendületet, amikor is a vasúti összeköttetéseknek köszönhetően lehetőség nyílt a francia fogyasztóközönség igényeinek kielégítésére, ahogy arra Roger Livet 1962-ben az „Habitat Rural et structures agraires en Basse Provence” című könyvében rámutatott.

A földrajzi terület teljes egésze a Maures-hegységtől és a Toulon környéki hegyektől északra húzódó permkori medence délnyugati végében található. A völgyekkel szabdalt síkság a Gapeau és a Réal Martin folyók középső és alsó medencéinek a területét fedi le. A Solliès-medence sajátossága, hogy körös-körül hegyek határolják, aminek köszönhetően a medence különleges éghajlattal rendelkezik. Ezt a fügetermesztésnek igencsak kedvező meleg mediterrán éghajlatot átlagosan 700–800 mm-es éves csapadékmennyiség jellemzi, továbbá az, hogy igen kicsi a fagy kockázata. A Solliès-medence tektonikai lemezek találkozásánál húzódik, keleten a Maures-hegység metamorfikus övezete, nyugaton a provence-i mészkővonulatok határolják. A terület túlnyomó részét homokkő padok és többé vagy kevésbé málladékos, pirosas vagy borvörös színű üledékes kőzetek jellemzik. A terület meghatározó részén (az északi peremvidéken és a központi részen) a permkori kőzetek málladéka jelentős mértékben keveredik a homokos-agyagos és az agyagos-homokos között változó jellegű, mészkőkavicsot nagy mennyiségben tartalmazó üledékkel. A medence keleti peremét több-kevesebb szilikátos kavicsot tartalmazó, homokos-agyagos, illetve agyagos-homokos üledékréteg borítja. A fügeültetvények jellemzően alluviális-kolluviális (azaz hordalékos és a gravitáció által mozgatott) üledékrétegeken kialakult talaja agyagos vagy agyagos-homokos, többé-kevésbé kavicsos, mély, jó vízáteresztő képességű és közepesen meszes.

A földrajzi terület uralkodó fügefajtája a Bourjassotte Noire, amelynek termesztése a földrajzi terület hagyományainak megfelelően folyik. Ezt a fajtát szinte kizárólag a „Figue de Solliès” eredetmegjelöléshez tartozó földrajzi területen termesztik. Az e termőterületről származó, a Bourjassotte Noire fajtához tartozó fügék aránya a Bassin Rhône Méditerranée (BRM), section Fruits et Légumes (azaz a Rhône és a földközi-tengeri partvidék által közrefogott medence termelőit tömörítő szervezet gyümölcs- és zöldségtermeléssel foglalkozó szekciója) által közzétett adatok szerint 2006-ban 90 %-ot tett ki a Franciaországban nyilvántartásba vett, a szóban forgó fajtához tartozó fügék tonnában megadott mennyiségén belül. A „Figue de Solliès” eredetmegjelölés a hozzá tartozó földrajzi területen belül a fügeültetvények 74 %-át és a megtermelt mennyiség 77 %-át fedi le.

5.2. A termék sajátosságai:

A termék jellemzői

A „Figue de Solliès” eredetmegjelöléssel ellátott füge átmérője legalább 40 mm, ami meghaladja az európai fügepiacon mért értékek átlagát. Zamatának eredetisége a savanykás és az édes ízek egész Európában páratlan harmóniájában rejlik. Noha a Bourjassotte Noire fajta kisebb mennyiségben más termőövezetekben is előfordul, az eredetmegjelöléshez tartozó földrajzi területen kívül termesztett füge hasonló megjelenése ellenére nem rendelkezik a „Figue de Solliès” különleges ízbeli jellemzőivel. Ugyanis míg a „Figue de Solliès” eredetmegjelöléssel ellátott fügék esetében a savanyú és az édes ízek kiválóan kiegyensúlyozzák egymást, az ugyancsak a Bourjassotte Noire fajtához tartozó, de más termőövezetből származó fügéket a savanyú ízek túlsúlya vagy – a túl korai szüret következtében – kisebb íz- és aromagazdagság jellemzi. A savanyú és az édes ízek fent említett egyensúlya annak köszönhetően valósul meg, hogy a gyümölcs cukortartalma a csomagolás szakaszában legalább 14 Brix-fok.

A szóban forgó eredetmegjelöléssel ellátott füge emellett eltarthatósága miatt is keresett, amelynek köszönhetően több napon át jó állapotban marad (amennyiben nincs megrepedve).

A „Figue de Solliès” lapított esőcseppre emlékeztető formájáról, fekete erekkel tarkított ibolyalila színéről (a héj legalább 80 %-a ibolyalila színű), sűrű, viszonylag tömör, de ugyanakkor rugalmas állagáról, lédússágáról, valamint húsának csillogásáról ismerhető fel.

Hírnév

A termőhely sajátosságainak köszönhetően a „Figue de Solliès” eredetmegjelöléssel ellátott füge egy sor olyan érzékszervi tulajdonsággal rendelkezik, amely összetéveszthetetlenné teszi az ínyencek számára. A gyümölcs jóval az eredetmegjelölés földrajzi területének határain túl is híres, és ma már nemcsak a helyi, hanem az országos piacokon is kapható, például Lyonban és Párizsban, ahol igen jó hírnévnek örvend. Sőt, napjainkban már Svájcban és Németországban is forgalmazzák. Az 1970-es évek eleje óta egyre több bevásárlóközpont polcain is megtalálható.

A „Figue de Solliès” eredetmegjelöléssel ellátott füge presztízsének köszönhetően a gasztronómiában is nagyon népszerűvé vált. Híres szakácsmesterek solliès-i fügéből készült ételek sokaságát kínálják sós és édes fogások mellé egyaránt. A „Figue de Solliès” elismertsége a női magazinok főzéssel, gasztronómiával kapcsolatos mellékleteiben és a különféle receptgyűjteményekben is megmutatkozik, tekintve, hogy ezek számos olyan ételreceptet közölnek, amelyben a hozzávalók között a solliès-i füge is szerepel. A legnagyobb gasztronómiai elismerést a híres provence-i szakácsmester, Guy Gedda 2004-ben megjelent és teljes egészében a „Figue de Solliès”-nek szentelt, „La Magie de la Figue dans la Cuisine Provençale” című műve hozta meg a termék számára, végső bizonyítékát szolgáltatva a szóban forgó eredetmegjelöléssel ellátott füge növekvő hírnevének.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A Solliès-medence sajátossága, hogy körös-körül hegyek határolják, aminek köszönhetően a medence különleges éghajlattal rendelkezik. Ezt a fügetermesztésnek igencsak kedvező meleg mediterrán éghajlatot átlagosan 700–800 mm-es éves csapadékmennyiség jellemzi, továbbá az, hogy igen kicsi a fagy kockázata. Ugyancsak jellemző erre az éghajlatra a napsütéses órák nagy száma, ami legalább 14 Brix-fokos refraktometriai értékeket eredményez a szüret teljes időszakában. Ami a geológiai adottságokat illeti, a Solliès-medencében változatos talajtani elegy található, amelyen belül meghatározóak a zömmel agyagos-homokos, egészséges összetételű, számottevő hidrológiai potenciállal rendelkező talajok. Az ilyen talajok kedveznek a fügefák gyors növekedésének és lombosodásának, elősegítve ezáltal a „Figue de Solliès” eredetmegjelöléssel ellátott füge gazdag ízvilágának, valamint a savanyú és az édes ízek egyensúlyának kialakulását. Az érintett talajok mésztartalma alacsony (kevesebb mint 20 %), aminek köszönhetően a szüretkor a fügék húsosak és lédúsak, átmérőjük legalább 40 mm-es. A talajok magas ásványianyag-tartalma kifejezésre jut a rajtuk termett fügék ízgazdagságában.

A fügetermesztésnek kedvező természeti feltételeket több évszázados szakismeretek egészítik ki, amelyek nagy szerephez jutnak az ültetés, a metszés, az öntözés, a szüret, az osztályozás és a csomagolás művelete során. E szakismeretek a fatermesztési ágazatban mindenekelőtt a törpegyümölcsösök kialakításában és a lombozat kehely („gobelet”) alakúra való metszésében játszanak nagy szerepet, de alapvető fontosságúak szüretkor (augusztus 15. és november 15. között) is, hiszen a füge betakarítását nagy létszámú és képzett, a gyümölcsöket kézzel, közvetlenül a fákról leszedő, hozzáértő munkaerőnek kell elvégeznie, méghozzá az érettség legmegfelelőbb szakaszában (a szüret akkor kezdhető meg, ha a fügék 80 %-ánál a héj legalább 80 %-a ibolyalila színű). Így nyeri el ugyanis a gyümölcs a „Figue de Solliès” eredetmegjelöléssel ellátott fügékre jellemző lédússágot és csillogást. A helyi szakértelem nagy hangsúlyt kap e különösen sérülékeny gyümölcsök osztályozásakor és csomagolásakor is.

Mindezen kedvező feltételeknek köszönhetően a „Figue de Solliès” eredetmegjelöléssel ellátott fügék – amelyekből évente több mint 1 900 tonna terem – Franciaország fügetermelésének meghatározó részét, 58 %-át adják.

Hivatkozás a termékleírás közzétételére:

(az 510/2006/EK rendelet 5. cikkének (7) bekezdése)

https://www.inao.gouv.fr/fichier/CDCFigueDeSollies.pdf

(1) HL L 93., 2006.3.31., 12. o.